Benoni-nagklubmoord: Só verloop gebeure glo op noodlottige aandDaniël Botha ŉ Ma van Boksburg-Suid het Maandag kop onderstebo geluister na die gebeure wat glo gelei het tot die dood van haar seun in ŉ kuierplek verlede jaar. Daniël (Danie) Botha (26) is in die vroeë oggendure van 26 Julie 2018 na bewering só erg aangerand dat hy breindood verklaar is. Die masjiene wat hom aan die lewe gehou het, is enkele dae later afgeskakel. Danie en ŉ vriendin, Charlene Maré (19), was by ŉ kuierplek in Benoni toe ŉ geveg daar uitgebreek het. Gideon Fourie (24), Jacques de Lange (24) en Sampie Hearn (25) staan almal in die hof in Benoni tereg op ŉ aanklag van moord. Hulle ontken skuld. Botha se ma, Catharina Pretorius, was vandag soms emosioneel terwyl sy na die getuienis geluister het. Dr. Mohamed Sarang, ŉ forensiese patoloog wat die nadoodse ondersoek op Botha gedoen het, het onder meer getuig Botha se brein was geswel en dat hy dood is aan ŉ kopbesering wat ooreenstem met ŉ besering weens ‘n aanranding. Botha se organe is geskenk nadat hy breindood verklaar is. Regsverteenwoordigers vir die verdediging wou onder meer by Sarang weet of die oes van die organe die bevinding van sy nadoodse ondersoek kon beïnvloed. Sarang het toegegee dat dit wél in ŉ mate ŉ uitwerking op ŉ nadoodse ondersoek het, maar het volgehou dat hy ondanks die organe wat geoes is, kon vasstel dat Botha aan ŉ kopbesering dood is. Die dokter het ook getuig die besering is nie veroorsaak toe Botha ná die geveg na buite gedra is nie. Kayembe Badebanga, ŉ bestuurder by Dingo’s Pub waar die voorval plaasgevind het, het vandag sy getuienis voortgesit. Hy het getuig Charlene Maré het hom kom roep nadat die geveg op die kuierplek se dansbaan uitgebreek het. Maré het vroeër al getuig. Volgens Badebanga het hy gesien hoe Fourie vir Botha ŉ vuishou gee en hom wurg – hy het dus die onderonsie probeer stopsit. In dié stadium, het hy getuig, het De Lange en Hearn ook betrokke geraak. Volgens hom het die beskuldigdes Botha tot op die vloer gedwing, waar al drie hom herhaaldelik geskop het. Badebanga het getuig Botha het op die vloer gelê en sy gesig probeer beskerm, totdat hy later opgehou en net op die grond gelê het. Fourie het volgens hom probeer wegkom, maar Badebanga het getuig hy het gesê dat hulle ŉ ambulans moet ontbied. Hearn het volgens hom voorgestel dat hulle Botha na buite moet neem, sodat hy vars lug kon kry. Die drie beskuldigdes en Badebanga het Botha na buite geneem en hy het getuig Botha het geen stampe opgedoen toe hy na buite gedra is nie. “Die ambulans het baie lank geneem om op te daag. Ek het aan beskuldigde een [Fourie] voorgestel dat hy sy eie motor gebruik om [Botha] hospitaal toe te neem.” Badebanga het getuig die drie beskuldigdes is gereelde klante van die kuierplek, hoewel hy Botha nie vantevore ontmoet het nie. Hy sit sy getuienis môre voort. Landdros Ian Cox het familielede en vriende van die beskuldigdes en die slagoffer vandag weer gemaan om mekaar nié by die hof te intimideer nie. Fourie is na bewering met die dood gedreig en op ŉ neerhalende manier aangespreek.